Pressemelding fra Folkeakademienes Landsforbund
Oslo, 2. mai 2005
Pressekontakter: 
Generalsekretær Pål H. Djuve:  22 68 22 06
Lina Bjelland: 22 68 22 06/98 68 05 41
www.folkeakademiet.no

Folkeakademiene - 100 år som kulturleverandør

Folkeakademiet har opplyst, underholdt og engasjert rundt 30 millioner mennesker siden organisasjonen ble stiftet i 1905. I år fyller vi 100 år.

På Kristi Himmelfartsdag i 1905 ble Folkeakademienes Landsforbund stiftet.   

Vindu mot verden
Det begynte med foredraget. Arbeiderne i Norge skulle skoleres og Folkeakademiet fikk oppgaven med å gjøre det. Foredragsholdere reiste landet rundt for å gi innsikt i alt fra samfunnslære, naturvitenskap/praktiske fag, historie, litteratur, kunst, filosofi og teologi. Akademiene var pålagt å ha et visst antall arbeidere på foredragene sine for å få statsstøtte. Folkeakademienes programkvelder var svært populære, og kunne ha så mange som 1500-2000 tilhørere på en kveld. Akademikveldene var for mange et vindu mot verden, et ”fristed” der de kunne møte personligheter som Helge Ingstad og Frithjof Nansen, de kunne lytte til professorer og  forfattere, og ikke minst kjente og populære kåsører som Geburg Aasland. Folk kunne gå kilometervis for å få med seg en folkeakademikveld.

I året for 100-årsmarkeringen har vi stått for rundt 300 000 arrangementer og med dem har vi gledet omkring 30 millioner mennesker. Foredraget er fremdeles populært, men nå har også kunstnerne og da særlig musikere og sangere, en viktig rolle i organisasjonen. Vi har et nettverk med over 400 artister og foredragsholdere som turnerer for oss over hele landet. Vi bringer alt fra figurteatre, fortellere, trubadurer, band, klovner, gjøglere og dansere ut til den minste krok i Norge. 

Spennende foredragsholder bringer noe nytt å tenke på, musikere lager stemning på samfunnshuset, barneteatere får barnelatteren til å gjalle i biblioteket, og en trubadur bringer minnene fram på et eldresenter. Det er dette som er Folkeakademiet: Engasjementet, livet, aktiviteten! Og ikke minst: Det skjer der folk bor - vi skaper et vindu mot verden i lokalsamfunnet.